Projek RTP diteruska ba DUN Simanggang
SRI AMAN: Dua bengkah projek ngena Program Transformasi Menua Pesisir (RTP) Kunsil Nengeri (DUN) Simanggang benung dikemujurka ba Rumah Apa, Lubok Ju enggau Rumah Empol, Sungai Tenggak C ba maya ke diatu. Dua projek RTP DUN Simanggang nya ngaga sistem parit ba belakang Rumah Apa, Lubok Ju enggau ba kandang ujung Rumah Empol, Sungai Tenggak C. ADUN Simanggang ti mega Penulung Menteri Pelajar, Inovasyen enggau Pemansang Pengelandik, Datuk Francis Harden Hollis madahka, projek ke benung dikemujurka nya ngena ungkus RM50,000. Lebuh ngatur penemuai ngabas projek nya kena Hari Minggu ke udah iya madahka, projek sistem parit ba Rumah Apa nya dikemujurka Serikat Tanjung Bijat.  “Lalu projek sistem parit ba Rumah Empol, Sungai Tenggak C nya dikemujurka Serikat Abadi Enterprise. “Kedua-dua projek nya berengkah dikemujurka kena 24 November taun ke udah sereta dipelabaka tembu kena 24 Februari lalu kebuah projek nya laun tembu ketegal pengelekai pandemik Covid-19,” ku Harden. Ku iya, kedua-dua projek nya dijaga sereta diatur Opis Parit enggau Entali Ai (DID) Bagi Menua Sri Aman ngena agih taun 2021. “Aku ngarapka projek nya meri penguntung ngagai peranak ba Rumah Apa, Lubok Ju enggau Rumah Empol, Sungai Tenggak C pengudah tembu ila,” ku Harden. Sama enggau nyereta penemuai nya bini iya, Datin Simba Nalang, Sapit Walikota Kunsil Pelilih Sri Aman (MDSA) Kunsilor Andar Suntai enggau Raban Kunsil MDSA Kunsilor Denneil Saweng. 
See author's posts
